Mudre izreke (Šarić)/Glava 7.
1 Čuvaj, sine moj, u srcu riječi moje, i skrivaj naputak moj kod sebe! 

2 Čuvaj zapovijedi moje, i živjet ćeš, nauku moju kao zvijezdu oka svojega! 

3 Priveži ih sebi na prste, napiši ih na ploču srca svojega! 

4 Reci mudrosti: "Sestro moja!" i nazovi razboritost, najbliža u rodu, 

5 Da te drže daleko od žene drugoga, od tuđinke, koja govori laskavo. 

6 Kad sam gledao kroz prozor kuće svoje, virio van kroz rešetke svoje, 

7 Na lude i mudre pazio, tada opazih neiskusna mladića. 

8 Koračao je ulicon dolje pokraj jednoga ugla, išao je putem kući 

9 U sumrak, pri izmaku dana, kad je padala noćna tama. 

10 Najednom srete ga žena u odijelu bludnice i lukava srca. 

11 Drsko se skitala naokolo; noge njezine nijesu mogle stajati kod kuće. 

12 Sad na ulici, sad na trgovima, na svakom uglu vrebala je. 

13 I uhvati ga, i poljubi ga, i bezobrazno reče mu: 

14 "Bila sam dužna žrtvu pomirnicu, i danas izvrših zavjet svoj. 

15 Zato izađoh, tebi u susret, da te potražim, i eto nađoh te. 

16 Opremila sam ložnicu svoju prostirkama, vezenim egipatskim prostirkama. 

17 Poškropila sam postelju svoju smirnom, alojem i cimetom. 

18 Pa dođi, uživat ćemo ljubav, plivat ćemo u slasti ljubavnoj do zore. 

19 Jer mi muž nije kod kuće, otišao je daleko na put. 

20 Kesu je novčanu uzeo sa sobom, vraća se kući istom o uštapu." 

21 Mnogim nagovaranjem zavede ga i glatkim usnama odvuče ga sa sobom. 

22 Otide sa njom, bezumnik, kao vol, kojega vode na klanje, kao jelen, koji se zaplete u mrežu, 

23 Dok mu strijela ne probije jetra, kao što kad ptica leti u zamku, a ne opazi, da joj je o život. 

24 Zato dakle, sinovi, poslušajte me i pripazite na riječi usta mojih! 

25 Nemoj da zastrani srce tvoje na put k njoj, nemoj da zalutaš na staze njezine! 

26 Jer je velik broj ubijenih, što ih je srušila ona, i mnogo ih je, što ih je sve pobila. 

27 Kuća je njezina put u svijet mrtvih; ona vodi dolje u odaje smrti. 

Mudre izreke (Šarić)